ઉંબરો ઓળંગી હમીદા આંગણે આવી. ખૂણે બાંધેલી ઘોડીનો રસ્સો છોડ્યો અને એના પર જીન મૂક્યું. એની પીઠે આવેલા અહમદે ઘોડીના તંગ વધુ મજબૂત કર્યા. સાંકળે બાંધેલો કાળિયો કૂતરો ઘૂરકતો સાંકળ તોડવવા મથામણ કરતો હતો. તેને હમીદાએ છૂટો કર્યો, ‘તું ય તારા માલિક જેવો શેતાન છો.’ કહેતાં હસીને એણે અહમદ સામે જોયું. આકાશના એક મોટા તારાનો પ્રકાશ હમીદાના ચહેરા પર પડતો હતો. એના લોહીથી ભરાયેલા ગાલ, રતુંબડા હોઠ અને ભરાવદાર છાતી અહમદને ગરમ કરી રહ્યા. ઝડપથી એણે એની ગરદન ફરતાં હાથ વીંટાળીને પોતાની પાસે ખેંચી લઈ એના હોઠ – ગાલ ચૂમવા લાગ્યો. ત્યાં બહાર પગરવ સંભળાયો. ઘોડા હણહણી ઊઠ્યા. કૂતરા ઘૂરકીને ચૂપ થઈ ગયા. બહારથી અવાજ આવ્યો.